CELEX: 52013PC0055
Language: mt
Date: 2013-02-08
Title: Proposta għal DIRETTIVA TAL-KUNSILL li tadatta d-Direttiva tal-Kunsill 94/80/KE li tistabbilixxi arranġamenti dettaljati għall-eżerċizzju tad-dritt tal-vot u tal-kandidatura f'elezzjonijiet muniċipali minn ċittadini tal-Unjoni li jgħixu fi Stat Membru li tiegħu ma għandhomx in-nazzjonalità, minħabba l-adeżjoni tal-Kroazja

|
			
		
		
		52013PC0055
		
			Proposta għal DIRETTIVA TAL-KUNSILL li tadatta d-Direttiva tal-Kunsill 94/80/KE li tistabbilixxi arranġamenti dettaljati għall-eżerċizzju tad-dritt tal-vot u tal-kandidatura f'elezzjonijiet muniċipali minn ċittadini tal-Unjoni li jgħixu fi Stat Membru li tiegħu ma għandhomx in-nazzjonalità, minħabba l-adeżjoni tal-Kroazja /* COM/2013/055 final - 2013/0034 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-proposta għal Direttiva tal-Kunsill li
tadatta d-Direttiva 94/80/KE li tistipula arranġamenti dettaljati
għall-eżerċizzju tad-dritt tal-vot u tal-kandidatura
f'elezzjonijiet muniċipali minn ċittadini tal-Unjoni li jgħixu
fi Stat Membru li tiegħu ma għandhomx in-nazzjonalità ssir
neċessarja bl-adeżjoni li ġejja tar-Repubblika ta' Kroazja
mal-Unjoni Ewropea.
It-Trattat dwar l-adeżjoni tar-Repubblika
tal-Kroazja mal-Unjoni Ewropea[1]
kien iffirmat mill-Istati Membri kollha tal-Unjoni Ewropea u r-Repubblika
tal-Kroazja fi Brussell fid-9 ta' Diċembru 2011.
L-Artikolu 3(3) tat-Trattat ta' Adeżjoni
jipprovdi li jidħol fis-seħħ fl-1 ta’ Lulju 2013
sakemm l-istrumenti ta' ratifika kollha jkunu ġew depożitati qabel
dik id-data.
L-Artikolu 3(4) tat-Trattat ta' Adeżjoni
jippermetti lill-istituzzjonijiet tal-Unjoni sabiex, qabel l-adeżjoni,
jadottaw miżuri li għalihom hemm referenza, inter alia,
fl-Artikolu 50 tal-Att dwar il-kundizzjonijiet tal-adeżjoni tar-Repubblika
tal-Kroazja[2].
Din il-miżura tidħol fis-seħħ soġġetta biss
għad-data tad-dħul fis-seħħ tat-Trattat ta' Adeżjoni u
f’dik id-data.
L-Artikolu 50 tal-Att tal-Adeżjoni
jipprovdi li fejn atti tal-istituzzjonijiet adottati qabel l-adeżjoni
jeħtieġu adattament minħabba l-adeżjoni, u l-adattamenti
meħtieġa ma ġewx previsti f'dan l-Att jew fl-Annessi
tiegħu, il-Kunsill jew il-Kummissjoni, (jekk l-atti oriġinali kienu
adottati mill-Kummissjoni) għal dan il-għan jadottaw l-atti
meħtieġa.
Il-Punt 2 tal-Att Finali[3] jirreferi għall-Ftehim
politiku fuq sett ta' adattamenti biex jiġu adottati mill-istituzzjonijiet
li ntlaħaq bejn l-Istati Membri u l-Kroazja fil-kuntest tal-approvazzjoni
tat-Trattat tal-adeżjoni; il-partijiet kontraenti għolja tat-Trattat
ta' Adeżjoni, stiednu lill-Kunsill u lill-Kummissjoni biex jadottaw dawn
l-adattamenti qabel l-adeżjoni skont l-Artikolu 50 tal-Att ta'
Adeżjoni, komplut u aġġornat fejn meħtieġ sabiex tkun
ikkunsidrata l-evoluzzjoni tal-liġi tal-Unjoni.
Fil-qasam tal-ġudikatura u d-drittijiet
fundamentali – li jikkorrispondi għall-kapitolu ta’ negozjazzjoni 23 -
hija biss id-Direttiva 94/80/KE li tistipula arranġamenti dettaljati
għall-eżerċizzju tad-dritt tal-vot u tal-kandidatura
f'elezzjonijiet muniċipali minn ċittadini tal-Unjoni li jgħixu
fi Stat Membru li tiegħu ma għandhomx in-nazzjonalità, tirrikjedi
adattamenti tekniċi.
Il-proposta attwali hija parti minn serje ta'
proposti għal Direttivi tal-Kunsill mill-Kummissjoni lill-Kunsill li
jirraggruppaw adattamenti tekniċi għad-Direttivi tal-Kunsill kif
ukoll għad-Direttivi tal-Parlament Ewropew u tal-Kunsill li jikkorrispondu
għal kapitoli ta' negozjati fi proposti separati għal direttivi
differenti tal-Kunsill. Din l-istruttura hija mfassla sabiex tkun
iffaċilitata t-traspożizzjoni tad-direttivi kkonċernati
mill-Istati Membri fl-ordni ġuridika rispettiva tagħhom. Il-pakkett
ta’ proposti għal atti legali li l-Kummissjoni ttrażmettiet
lill-Kunsill huwa kompost minn din is-serje ta' proposti għal Direttivi tal-Kunsill
fuq naħa waħda, kif ukoll proposta għal Regolament waħdani
tal-Kunsill li jkopri r-Regolamenti u d-Deċiżjonijiet tal-Parlament
Ewropew u tal-Kunsill rilevanti kif ukoll ir-regolamenti u
d-deċiżjonijiet relevanti tal-Kunsill fuq in-naħa l-oħra.
Dan huwa f'konformità mal-approċċ li ttieħed fil-passat
minħabba l-adeżjoni tal-Bulgarija u r-Rumanija[4].
Huwa previst li l-atti legali kollha inklużi
f’dan il-pakkett se jkunu ppubblikati f'Il-Ġurnal Uffiċjali
tal-Unjoni Ewropea fl-istess data.
Il-proposta preżenti u l-proposti l-oħra
inklużi f’dan il-pakkett se jikkunsidraw adattamenti tekniċi
għall-acquis li kienu ppubblikati fil-Ġurnal Uffiċjali
tal-Unjoni Ewropea sal-1 ta’ Settembru 2012. Ir-raġunijiet
għal dan huma sabiex ikun ipprovdut żmien suffiċjenti
għall-proċessi leġiżlattivi involuti fuq naħa, u
għat-twettiq tat-traspożizzjoni ta' wara u l-obbligi ta’ notifika
mill-Istati Membri rigward direttivi min-naħa l-oħra.
L-addattazzjonijiet li jistgħu jkunu meħtieġa għall-acquis
ippubblikat fil-Ġurnal Uffiċjali tal-Unjoni Ewropea wara l-1 ta' Settembru 2012
se jkunu previsti fl-atti relevanti nfushom jew magħmula fi stadju aktar
tard permezz tal-proċedura adatta. Addizjonalment, il-Kummissjoni
għandha l-ħsieb li tipprovdi b’mod informali lista ta’ tali
leġiżlazzjoni lill-Istati Membri fil-bidu ta’ Lulju 2013.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U VALUTAZZJONIJIET TAL-IMPATT
Minħabba li din il-proposta hi ta' natura
purament teknika u ma tinvolvi l-ebdA għażliet politiċi,
konsultazzjonijiet mal-partijiet interessati jew valutazzjonijiet tal-impatt ma
kinux jagħmlu sens.
3.           ELEMENTI LEGALI TAL-PROPOSTA
Il-proposta hija bbażata fuq
l-Artikolu 50 tal-Att dwar il-kundizzjonijiet tal-adeżjoni
tar-Repubblika tal-Kroazja.
Il-prinċipji ta’ sussidjarjetà u ta’ proporzjonalità
jiġu osservati b’mod sħiħ. L-azzjoni tal-Unjoni hija
meħtieġa skont il-prinċipju tas-sussidjarjetà
(l-Artikolu 5(3) tat-TUE) għax tikkonċerna adattamenti
tekniċi għal atti legali li kienu approvati mill-Unjoni. Il-proposta
tirrispetta l-prinċipju ta’ proporzjonalità (Artikolu 5(4) tat-TUE)
għax ma tmurx lil hinn minn dak li huwa neċesarju biex jintlaħqu
l-għanijiet imfittxija.
4.           IMPLIKAZZJONI BAĠITARJA
Il-proposta ma għandha l-ebda implikazzjoni
baġitarja.
2013/0034 (NLE)
Proposta għal
DIRETTIVA TAL-KUNSILL
li tadatta d-Direttiva tal-Kunsill 94/80/KE
li tistabbilixxi arranġamenti dettaljati għall-eżerċizzju
tad-dritt tal-vot u tal-kandidatura f'elezzjonijiet muniċipali minn
ċittadini tal-Unjoni li jgħixu fi Stat Membru li tiegħu ma
għandhomx in-nazzjonalità, minħabba l-adeżjoni tal-Kroazja
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra t-Trattat tal-Adeżjoni
tar-Repubblika tal-Kroazja, u b'mod partikolari l-Artikolu 3(4) tiegħu,
Wara li kkunsidra l-Att tal-Adeżjoni
tar-Repubblika tal-Kroazja, u b'mod partikulari l-Artikolu 50 tiegħu,
Wara li kkunsidra l-proposta mill-Kummissjoni,
Billi:
(1)       Skont l-Artikolu 50
tal-Att ta' Adeżjoni, fejn l-atti tal-istituzzjonijiet adottati qabel
l-adeżjoni jirrekjedu l-adattament minħabba l-adeżjoni, u
l-adattamenti meħtieġa ma kinux previsti fl-Att ta' Adeżjoni jew
fl-Annessi tiegħu, il-Kunsill, li jaġixxi b'maġġoranza
kwalifikata fuq proposta mill-Kummissjoni, għal dan il-għan, jadotta
l-atti meħtieġa, jekk l-att oriġinali ma ġietx adottata
mill-Kummissjoni.
(2)       L-Att Finali tal-Konferenza
li fasslet it-Trattat ta' Adeżjoni indika li l-Partijiet Kontraenti
Għolja kienu laħqu qbil politiku dwar sett ta' adattamenti għal
atti adottati mill-istituzzjonijiet li kienu meħtieġa minħabba
l-adeżjoni u stieden lil-Kunsill u lill-Kummissjoni biex jadottaw dawn
l-adattamenti qabel l-adeżjoni, ikkompletati u aġġornati kif
meħtieġ biex jitqies l-evoluzzjoni tal-liġi tal-Unjoni.
(3)       Id-Direttiva tal-Kunsill
94/80/KE tad-19 ta’ Diċembru 1994 li tistabbilixxi
arranġamenti dettaljati għall-eżerċizzju tad-dritt tal-vot
u tal-kandidatura f'elezzjonijiet muniċipali minn ċittadini
tal-Unjoni li jgħixu fi Stat Membru li tagħhom ma għandhomx
in-nazzjonalità[5]
għalhekk għandha tiġi emendata kif meħtieġ,
ADOTTA DIN ID-DIRETTIVA:
Artikolu 1
Id-Direttiva 94/80/KE tiġi emendata kif
imniżżel fl-Anness.
Artikolu 2
1.           L-Istati Membri jadottaw u
jippubblikaw l-aktar tard sad-data tal-adeżjoni tar-Repubblika tal-Kroazja
mal-Unjoni Ewropea il-liġijiet, ir-regolament u d-dispożizzjonijiet
amministrattivi neċessarji biex jikkonformaw ma' din id-Direttiva. Huma
jikkomunikaw it-test ta' dawk id-dispożizzjonijiet mill-ewwel
lill-Kummissjoni.
Huma japplikaw dwak id-dispożizzjonijiet mid-data
tal-adeżjoni tar-Repubblika tal-Kroazja fl-Unjoni Ewropea.
Meta l-Istati Membri jadottaw dawk
id-dispożizzjonijiet, dawn jirreferu għal din id-Direttiva jew ikunu
akkumpanjati mit-tali referenza waqt il-pubblikazzjoni uffiċjali
tagħhom. L-Istati Membri jiddeċiedu kif għandha ssir it-tali
referenza.
2.           L-Istati Membri jikkomunikaw
lill-Kummissjoni t-test tad-dispożizzjonijiet ewlenin tal-liġi
nazzjonali li huma jadottaw fil-qasam kopert b’din id-Direttiva.
Artikolu 3
Din id-Direttiva tidħol
fis-seħħ soġġetta għal u mid-data tad-dħul
fis-seħħ tat-Trattat tal-Adeżjoni tar-Repubblika tal-Kroazja.
Artikolu 4
Din id-Direttiva hija indirizzata lill-Istati
Membri.
Magħmul fi Brussell,
                                                                       Għall-Kunsill
                                                                       Il-President
ANNESS
ĠUDIKATURA U DRITTIJIET FUNDAMENTALI
DRITTIJIET TAĊ-ĊITTADINI TAL-UE
31994 L 0080: Id-Direttiva tal-Kunsill 94/80/KE
tad-19 ta’ Diċembru 1994 li tistipula arranġamenti
dettaljati għall-eżerċizzju tad-dritt tal-vot u tal-kandidatura
f’elezzjonijiet muniċipali minn ċittadini tal-Unjoni li jgħixu
fi Stat Membru li tiegħu mhumiex ċittadini (ĠU L 368,
31.12.1994, p. 38): 
Fl-ANNESS,
jiddaħħal dan li ġej wara l-entrata għall-Bulgarija: 
'fil-Kroazja:
općina, grad, županija,'.
[1]               ĠU L 112, 24.4.2012, p. 10.
[2]               ĠU L 112, 24.4.2012, p. 21.
[3]               ĠU L 112, 24.4.2012, p. 95.
[4]               ĠU L 363, 20.12.2006, p. 1.
[5]               ĠU L 368,
31.12.1994, p. 38.